La VI Trobada PaRedes omplirà d'art i vida la zona de Beniopa del 21 al 23 d'abril
28 març 2023

## La VI Trobada PaRedes omplirà d'art i vida la zona de Beniopa del 21 al 23 d'abril28 març 2023Última actualització: 28 març 2023

![](../gestion/img/c320b5d44e78d2e5a8360cdcef3f75d555ba0e65f20625772214e172dce5bc5c.jpg)  
  

El regidor de Cultura, **Nahuel González**, acompanyat pels organitzadors de l’esdeveniment, **La Cris i Cento Carbó**, i la representant de Ca Saforaui, **Julia Atienza**, han presentat aquest matí la VI trobada PaRedes que aquest any es celebrarà el 21, 22 i 23 d’abril al districte de Beniopa després de tres anys sense activitat degut a la pandèmia.

La Trobada PaRedes torna amb la seua trobada d'art urbà amb una proposta artística “a peu de carrer”, els dies 21, 22 i 23 d'abril a Beniopa. Després de 5 edicions -quatre al Grau i una al Raval de Gandia-, per les quals han passat més de 80 artistes i milers de persones, el festival celebrarà la seua 6na edició sota el lema “Mientras vivas... Sueña!”

El regidor s’ha mostrat satisfet de poder celebrar el PaRedes a Beniopa «perquè és un lloc singular amb molta història a Gandia, i amb un veïnat que de segur gaudirà amb tot l’art i els muralistes que hi estaran presents».

Art urbà, música, teatre, fotografia, dansa, circ, tallers participatius i màgia seran els ingredients d'enguany, amb la participació de 24 artistes que pintaran 12 murals a duo, molts sense conèixer-se prèviament, com a forma de visibilitzar les intencions del PaRedes: “unir a la gent a través de l'art”.

“Havíem donat la nostra paraula a Beniopa, per a celebrar el PaRedes en 2020, i no vam poder fer-ho per la pandèmia”, explica La Cris, alma mater i impulsora del Encuentro PaRedes des de 2016. “El PaRedes va nàixer d'un desacord que gairebé em porta al calabós i volíem ara proposar la participació a Beniopa, per la seva autenticitat identitària des dels marges, reivindicant l'espai públic com a resultat de l'encontre i la convivència”, afegeix.

Participaran muralistes de tres continents -Amèrica, Europa i Àfrica-, i més de la meitat seran dones, aconseguint enguany la paritat en l'autoria dels murals. Aquesta edició tindrà dos epicentres: La Quadra de Beniopa -Escola de Música- i la plaça de Taburio, on se succeiran les intervencions artístiques durant tot el cap de setmana.

Les temàtiques dels murals giraran entorn de les memòries de Beniopa, la convivència entre les comunitats paies i gitanes, la relació amb la naturalesa o la influència del llinatge morisc, entre altres. El festival també comptarà amb un mural i una exposició fotogràfica, realitzats de manera participativa amb els centres de menors de Beniopa i Ròtova, i una intervinció de l'espai públic, amb un grup de dones teixidores, visibilitzant una labor tradicionalment relegada a l'espai íntim.

“La idea és visibilitzar la Beniopa oculta, donar-li forma i color”, declara Cento Carbó, coorganitzador del PaRedes. “La Plaça de la Pressó o la potabilitzadora d'aigües seran també espais emblemàtics d'aquesta edició carregada d'històries que volen ser comptades”, explica.

Nodrir l'associacionisme i les xarxes a Beniopa és un altre dels objectius del festival, i és per això que participen activament al costat de la A.R.T.I.L.L.E.R.Í.A, l'Associació Veïnal de Beniopa, Ca Saforaui, Spiracle Espai d'Acrobàcies Aèries, Plàstic Preciós, el Centre d'Acolliment de Menors de Beniopa i l'Àrea de Cultura de l'Ajuntament de Gandia.

“Proposem un punt de trobada entre el talent col·lectiu i el territori”, assenyala el manifest del PaRedes, que enguany es planteja el repte que “artistes locals i internacionals es barregin amb els veïns i veïnes de Beniopa, les associacions i institucions, els centres educatius i les persones que assistixen, de qualsevol procedència i edat“.

Precisament des de Ca Saforaui, Julia Atienza comenta: «Nosaltres sóm un col·lectiu que ajuda i dona de menjar, entre altres coses, a la zona de Las Quinientas. Ara, a Beniopa, ajudarem també al col·lectiu de gitanos, que des de sempre han sigut ‘els altres’. Volem trencar els estereotips amb aquest tipus d’accions».

Totes les activitats seran d'entrada lliure i des de l'organització conviden a participar, assistir i donar suport a la iniciativa en el següent web (encuentroparedes.com) o assistint a qualsevol de les activitats durant la celebració del PaRedes.

[Twittear](https://twitter.com/share)